Seened on hetkel väga domineeriv teema. Olen juba kahel õhtul järjest metsi läbi kammimas käinud. Ja üsnagi tõenäoliselt lähen veel. Oma olemuselt oleme emaga mõlemad korilased. Vähemalt ses osas, mis seeni puudutab. Aga mida hakata peale suure hulga seentega? Need, mida kupatama ei pea, saab ju kastmeks teha. Aga kui palju sa seda kastet  ikka lürbata jõuad. Seenepannkoogid on kah head. Aga ega neidki ei viitsi lõpmatuseni süüa. Proovinud oleme veel seentega kapsarulle ja seenepitsat. Aga suurema osa oma korjatud seentest me paneme purki. Hoidise nimi on "seeneseljanka", aga katsed on näidanud, et sellest möginast saab teha ka palju muid asju (peale supi. Suppi tehes võiks panna poti veel mingit lihalist kraami, marineeritud kurki ning soovi korral kartuleid). Kartulitega vormiks (kartul, see mögin ja soovikorral mingi lihaaines kihiti vormi  ja peale hapu(!)koort). Pitsa peale. Piruka sisse. Kastmeks. Millega ja kuidas iganes. Sõbrad rõõmustavad alati, kui seda kaasa viin ja pistavad otse purgist. Kui nüüd huvi tekkis, siis panen siia retsepti kah.    Et siis   1 kg kupatatud seeni  pool kilo sibulaid  veerand kilo porgandeid  300 g tomateid  õli (150 g)  poolteist sl soola  1 sl suhkrut  1 sl äädikat  (Mina panen tavaliselt ka  paprikat ning suhkru-soola-äädika kogust varieerin. Kõike rohkem.)  Sibul ja porgand teha sehukesteks parajateks ja kuumutada potipõhjas õli sees. (kui paprikat kah panna, siis see koos sibula-porgandiga potti). Kui need hakkavad juba pehmemaks muteeruma, siis lisada ribastatud seened ja tomatitükid. Kuumutada veel pool tundi. Lisada maitseained ja lasta korraks keema. Panna purki. Retsepti järgi peaks sellest kogusest saama ca 3 pooleliitrist purki. Aga mina saan alati rohkem.    Kui midagi  hoidistan, siis ei viitsi mina aineseid kaaluda. Ja oma suva järgi lisan igasugu vürtse ja maitseaineid ja mida kõike veel. Nii et loov lähenemine on võtmesõnaks.    Head seeneõnne!